作者:葛長庚
標題:賀新郎
內容:曉霧須收霽。牡丹花、如人半醉，抬頭不起。雪煉作冰冰作水。十朵未開三四。又加以、風禁雨制。□是東吳春色盛，盡移根、換葉分黃紫。所貴者，稱姚魏。其間一種尤姝麗。似佳人、素羅裙在，碧羅衫底。中有一花邊兩蕊。恰似妝成小字。看不足、如何可比。白玉杯將青玉綠，據晴香、暖豔還如此。微笑道，有些是。